Albertas Rosinas

Albertas Rosinas (1938 m. vasario 7 d. Pajuodupėje, kuri dabar prijungta prie Giriškių), Šaukėnų valsčius – 2010 m. liepos 23 d. Vilniuje) – Lietuvos kalbininkas, baltistas.

Biografija 

1957 m. sidabro medaliu baigė Šaukėnų vidurinę mokyklą. 1957–1962 m. Vilniaus universiteto Istorijos-filologijos fakultete studijavo lietuvių kalbos ir literatūros specialybę. 1962–1964 m. Latvijos universiteto aspirantas. Dėl atsisakymo stoti į komunistų partiją aspirantūros baigti negalėjo.

1964–1989 m. Kauno politechnikos instituto Vilniaus filialo (nuo 1969 m. VISI) dėstytojas. 1969 m. apgynė filologijos mokslų kandidato (dab. daktaro) disertaciją „Lietuvių ir kitų baltų kalbų gimininiai įvardžiai. Daryba ir linksniavimas“, 1984 m. daktaro (dab. habilituoto daktaro) disertaciją „Baltų kalbų įvardžiai: sinchronija ir diachronija“.  Nuo 1972 m. docentas, 1983–1989 m. VISI Kalbų katedros vedėjas, 1989 m. profesorius.

Nuo 1989 m. Vilniaus universiteto dėstytojas, 1991–1996 m. Baltų filologijos katedros vedėjas. 1992–1998 m. Valstybinės lietuvių kalbos komisijos pirmininkas. 1994 m. dirbo Miunsterio Vilhelmo universitete. 1995 m. Lietuvių kalbos instituto direktorius. Žurnalų „Gimtoji kalba“ (nuo 1989 m.) ir „Baltistica“ (nuo 1992 m.) redaktorių kolegijos narys, 1989–1997 m. atkurtosios Lietuvių kalbos draugijos pirmasis pirmininkas. Milano kalbininkų draugijos narys korespondentas.

Parengė Prano Skardžiaus rinktinių raštų penkis tomus, drauge su bendraautoriais sudarė kelis statybos terminų žodynus, paskelbė straipsnių baltų kalbų istorijos, dialektologijos, kalbos kultūros klausimais. Palaidotas Antakalnio kapinėse.

Bibliografija 
 Lietuvių kalbos pratimai parengiamojo skyriaus klausytojams: daiktavardis, būdvardis, skaitvardis, įvardis: mokomoji knygelė. – Vilnius, 1982. – 32 p.
 Lietuvių bendrinės kalbos įvardžių semantinė struktūra: mokomoji knyga. – Vilnius, 1984. – 126 p.
 Lietuvių kalbos pratimai parengiamojo skyriaus klausytojams: veiksmažodis, dalyvis, pusdalyvis, padalyvis, prielinksnis, sintaksė, skyryba. – Vilnius, 1987. – 30 p.
 Baltų kalbų įvardžiai: monografija. – Vilnius: Mokslas, 1988. – 254 p.: diagr. – ISBN 5-420-00103-9
 Rusų-lietuvių kalbų statybos terminų žodynas: apie 23 000 terminų / Jokūbas Kivilša, Antanas Kudzys, Albertas Rosinas. – Vilnius: Lietuvos ūkis, 1992. – 560 p.
 Baltų kalbų įvardžiai: morfologijos raida. – Vilnius: Vilniaus universitetas, 1995. – 197 p.: lent. – ISBN 9986-34-004-7
 Lietuvių bendrinės kalbos įvardžiai: funkcijos ir semantika. – Vilnius: Mokslo ir enciklopedijų leidykla, 1996. – 167 p. – ISBN 5-420-01381-7
 Rinktiniai raštai / Pranas Skardžius (fotografuotas leidinys). – Vilnius: Mokslo ir enciklopedijų leidykla, 1996-. – ISBN 5-420-01364-9
 Mikalojaus Daukšos tekstų įvardžių semantinė ir morfologinė struktūra. – Vilnius: Mokslo ir enciklopedijų leidybos institutas, 2001. – 163 p. – ISBN 5-420-01477-7
 Statybos terminų žodynas: 23 000 terminų: lietuvių k., anglų k., vokiečių k., prancūzų k., rusų k. / Antanas Kudzys, Albertas Rosinas, Birutė Kudzienė. – Vilnius: Lietuvos mokslas, 2002. – 879 p.
 Latvių kalbos daiktavardžio linksniavimo sistema: sinchronija ir diachronija. – Vilnius: MELI, 2005. – 322 p. – ISBN 5-420-01563-3
 Tik prašau be isterijos: ironiški vaizdeliai: „Gimtosios kalbos“ žurnalo 2005 m. 12 numerio priedas / dail. Rimvydas Kepežinskas. – Vilnius: Mokslo ir enciklopedijų leidybos institutas, 2005. – 47 p.: iliustr. – ISBN 5-420-01584-6
 Baltų kalbų įvardžių semantinė ir morfologinė struktūra: sinchronija ir diachronija: monografija. – Vilnius: MELI, 2009. – 558 p.: diagr. – ISBN 978-5-420-01656-5
 Pranas Skardžius: gyvenimas ir darbai / Albertas Rosinas; sud. Eglė Žilinskaitė, Gražina Rosinienė. – Vilnius: VU, 2011. – 198 p.: iliustr. – ISBN 978-609-459-001-6

Įvertinimas 
 1990 m. Jono Kazlausko premija
 1997 m. Lietuvos mokslo premija
 2010 m. Kazimiero Būgos premija

Literatūra 
 Lingvistika – irgi poezija: Alberto Rosino gyvenimas ir darbai (sudarė Gražina Rosinienė ir Regina Venckutė). Vilniaus universiteto leidykla, 2015.

Šaltiniai

Nuorodos 
 A. Rosinas: „Tik reikia netingėti“ // Lietuvos žinios, 2010-04-21
 Akmuo prie Juodupio primins profesoriaus tėviškę, kurioje gražiai pagerbtas žinomo kalbininko A. Rosino atminimas

Lietuvos mokslo premijos laureatai
Baltistai
Latvistai
Lietuvos kalbininkai
Lietuvos dėstytojai